Erilaisille profiilipeltikatoille, kuten aalto- ja tiilikuviopeltikatoille, lumiesteet kiinnitetään pellin läpi poraamalla ruodelautoihin. Läpimenoreiät tiivistetään EPDM-kumitiivistenauhalla, joka takaa vuotamattoman ja aikaa kestävän lopputuloksen. Lukko- ja konesaumatuille peltikatoille lumiesteet asennetaan saumaan kiinni puristettavin vastaraudoin, jotka kiristetään neljällä pultilla per kattokiinnike. Katteeseen ei tehdä turhia, vuotoriskin aiheuttavia reikiä. Tiilikatolla lumiesteet kiinnitetään ylemmän tiilirivin alle asennettavaan 50x100 mm apupuuhun kahdella LVI-ruuvilla per kiinnike. Kiinnikkeiden yläpuolella olevat tiilet lovetaan, jottei kiinnike jää kannattelemaan tiiltä, mikä taas aiheuttaisi riskin tiilen murtumiselle. Huopakatolla suositeltava asennustapa on käyttää huopakaton alusrautoja, jotka kiinnitetään alus- ja pintakermin väliin jo katon rakennusvaiheessa. Mikäli lumiesteet asennetaan jo valmistuneelle huopakatolle, ruuvataan kiinnikkeet pintakermin läpi ja tiivistetään EPDM-kumitiivistenauhalla.